CELEX: E2016P0009
Language: fi
Date: 2016-08-03 00:00:00
Title: EFTAn valvontaviranomaisen 3 päivänä elokuuta 2016 Norjan kuningaskuntaa vastaan nostama kanne (Asia E-9/16)

10.11.2016   
            
            
               FI
            
            
               Euroopan unionin virallinen lehti
            
            
               C 413/8
            
         EFTAn valvontaviranomaisen 3 päivänä elokuuta 2016 Norjan kuningaskuntaa vastaan nostama kanne
   (Asia E-9/16)
   (2016/C 413/08)
   EFTAn valvontaviranomainen, Rue Belliard 35, 1040 Bryssel, asiamiehinään Carsten Zatschler ja Auður Ýr Steinarsdóttir, nosti 3 päivänä elokuuta 2016 EFTAn tuomioistuimessa kanteen Norjan kuningaskuntaa vastaan.
   EFTAn valvontaviranomainen on pyytänyt EFTAn tuomioistuinta
   
               1.
            
            
               toteamaan, että pitämällä voimassa kansallisen säännöksen, kuten Norjan tuoteasetuksen 2 §:n 32 momentin, jolla kielletään perfluorioktaanihapon (PFOA) tiettyjä pitoisuuksia sisältävien kuluttajatuotteiden valmistus, tuonti, vienti ja myynti, Norja on laiminlyönyt velvoitteensa, jotka johtuvat ETA-sopimuksen liitteessä II olevan XV luvun 12zc kohdassa tarkoitetusta säädöksestä (Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta, sellaisena kuin se on muutettuna), erityisesti sen 128 artiklan 1 kohdasta, sellaisena kuin se on mukautettuna ETA-sopimukseen sopimuksen pöytäkirjalla 1,
            
         
               2.
            
            
               toteamaan vaihtoehtoisesti, että pitämällä voimassa edellä mainitun kaltaisen kansallisen säännöksen sen jälkeen kun ETA-sopimuksen liitteessä II olevan XV luvun 12zc kohdassa tarkoitettu, edellä mainitun säädöksen VIII osaston mukainen rajoitusmenettely on käynnistetty, Norja on laiminlyönyt velvoitteensa, jotka johtuvat ETA-sopimuksen 3 artiklasta, luettuna yhdessä säädöksen 128 artiklan 1 kohdan kanssa,
            
         
               3.
            
            
               toteamaan, että pitämällä voimassa edellä mainitun kaltaisen kansallisen säännöksen Norja on laiminlyönyt velvoitteensa, jotka johtuvat ETA-sopimuksen 11 artiklasta,
            
         
               4.
            
            
               toteamaan, että Norjan kuningaskunta velvoitetaan maksamaan oikeudenkäyntikulut.
            
         
      Oikeusperusta ja taustatiedot sekä kanteen tueksi esitetyt oikeusseikkoja koskevat väitteet:
   
   
               —
            
            
               EFTAn valvontaviranomainen katsoo, että Norjan kuningaskunta on laiminlyönyt REACH-asetuksen mukaisia velvoitteitaan, ja/tai ETA-sopimuksen mukaisia velvoitteitaan, koska se on pitänyt voimassa kansallisen säännöksen, jossa kielletään sellaisten kuluttajatuotteiden valmistus, tuonti, vienti ja myynti, jotka sisältävät vähintään 0,001 painoprosenttia yleisesti PFOAksi kutsuttua ainetta.
            
         
               —
            
            
               EFTAn valvontaviranomainen pyrkii saamaan selvennyksen siihen, että kun tietyn aineen on havaittu aiheuttavan hallitsemattoman riskin ympäristölle ja ihmisten terveydelle, REACH-asetuksen piiriin kuuluvia aineita koskeva yksipuolinen kansallinen sääntely on sallittua vain tietyissä tarkasti määritellyissä olosuhteissa, joista säädetään REACH-asetuksessa.
            
         
               —
            
            
               Käsiteltävänä oleva kanne koskee Norjassa annettua kansallista lainsäädäntöä PFOAn käytön rajoittamiseksi. EFTAn valvontaviranomainen ei pyri tällä kanteella millään tavalla kyseenalaistamaan tarvetta säännellä PFOAa aineena. Sen sijaan kyseessä on tärkeä menettelykysymys, jonka johdosta EFTAn valvontaviranomainen on nostanut nyt käsiteltävän rikkomuskanteen: jos ETA-valtio havaitsee terveyteen tai ympäristöön kohdistuvan riskin, joka aiheutuu REACH-asetuksen piiriin kuuluvasta aineesta, on REACH-asetuksella perustetun järjestelmän toiminnan kannalta olennaisen tärkeää, että näihin seikkoihin puututaan järjestelmän puitteissa, ei toteuttamalla yksipuolisia toimia.
            
         
               —
            
            
               Norjan hallitus ilmoitti EFTAn valvontaviranomaiselle 27. elokuuta 2013, että 27. toukokuuta 2013 oli hyväksytty Norjan tuoteasetusta muuttava asetus, jolla otetaan käyttöön PFOAa ja tiettyjä PFOAn suolia ja estereitä sisältävien kuluttajatuotteiden valmistusta, tuontia, vientiä ja myyntiä koskevia rajoituksia.
            
         
               —
            
            
               EFTAn valvontaviranomainen antoi 8. heinäkuuta 2015 asiasta perustellun lausunnon. EFTAn valvontaviranomainen edellytti valvonta- ja tuomioistuinsopimuksen 31 artiklan toisen kohdan nojalla Norjan toteuttavan perustellun lausunnon noudattamiseksi tarvittavat toimenpiteet kahden kuukauden kuluessa sen tiedoksi antamisesta eli viimeistään 8. syyskuuta 2015.
            
         
               —
            
            
               Norja vastasi perusteltuun lausuntoon 16. lokakuuta 2015 päivätyllä kirjeellä, jossa se pysyi kannassaan ja esitti lisähuomautuksia. Koska Norja on pitänyt kyseiset kansalliset säännökset voimassa edelleen perustellussa lausunnossa asetetun määräajan umpeuduttua, EFTAn valvontaviranomainen on päättänyt saattaa asian EFTAn tuomioistuimen käsiteltäväksi valvonta- ja tuomioistuinsopimuksen 31 artiklan toisen kohdan nojalla.